กรมชลประทาน เร่งระบายน้ำเขื่อนแก่งกระจาน ลดปริมาณน้ำให้อยู่ในเกณฑ์ควบคุม หลังเจอฝนหนักอีกระลอก
นายทวีศักดิ์ ธนเดโชพล รองอธิบดีกรมชลประทาน เปิดเผยว่า กรมชลประทาน ได้เฝ้าระวังและติดตามสถานการณ์น้ำอย่างต่อเนื่อง หลังกรมอุตุนิยมวิทยาคาดการณ์ว่าพายุโซนร้อน “เบบินคา” (BEBINCA) จะส่งผลให้ประเทศไทยตอนบนจะมีฝนตกชุกหนาแน่น กับมีฝนตกหนักถึงหนักมากบางพื้นที่ โดยปัจจุบันสถานการณ์น้ำในอ่างเก็บน้ำ เขื่อนแก่งกระจาน จังหวัดเพชรบุรี (ณ วันที่ 16 ส.ค. 61) มีปริมาณน้ำ 732 ล้าน ลบ.ม. คิดเป็นร้อยละ 103 มีน้ำไหลลงอ่างฯวันละ 20 ล้าน ลบ.ม. เนื่องจากฝนตกหนักในพื้นที่ตอนบนของเขื่อนแก่งกระจาน ทำให้มีน้ำไหลลงอ่างฯเพิ่มขึ้น ขณะที่การะบายน้ำทางช่องทางปกติและกาลักน้ำ รวมกันประมาณ 185 ลบ.ม./วินาที ซึ่งหากปริมาณน้ำที่ไหลเข้าอ่างฯยังไม่ลดลง การระบายน้ำจากเขื่อนแก่งกระจานมีแนวโน้มจะระบายน้ำเพิ่มขึ้น ส่วนบริเวณด้านหน้าเขื่อนเพชร ได้มีการผันน้ำเข้าระบบชลประทานและคลองระบายน้ำ D9 รวมกันประมาณ 70 - 80 ลบ.ม./วินาที ก่อนจะควบคุมปริมาณน้ำให้ไหลผ่านเขื่อนเพชรลงสู่แม่น้ำเพชรบุรี ในอัตราประมาณ 100 – 110 ลบ.ม./วินาที อาจจะส่งผลกระทบที่ลุ่มต่ำบางแห่งได้ จึงได้รายงานสถานการณ์น้ำให้ทางกองอำนวยการป้องกันและบรรเทาสาธารณภัยจังหวัดเพชรบุรีทราบ เพื่อให้ประชาสัมพันธ์แจ้งเตือนประชาชนที่อาศัยอยู่ริมแม่น้ำเพชรบุรีทั้ง 2 ฝั่งทราบ และเตรียมพร้อมรับสถานการณ์ต่อไป

สำหรับเขื่อนขุนด่านปราการชล จังหวัดนครนายก ปัจจุบัน(16 ส.ค. 61) มีปริมาณน้ำในอ่างเก็บน้ำ 185 ล้าน ลบ.ม. หรือร้อยละ 82 เร่งระบายน้ำให้อยู่ในเกณฑ์ควบคุม อย่างไรก็ตามฝนที่ตกหนักในพื้นที่ตอนบนบริเวณเขาเขียว ส่งผลให้มีน้ำไหลลงอ่างฯวันละประมาณ 10 ล้าน ลบ.ม. ในขณะที่มีการระบายน้ำวันละประมาณ 3 ล้าน ลบ.ม. ยังไม่ส่งผลให้เกิดน้ำเอ่อล้นตลิ่งแต่อย่างใดและระดับน้ำมีแนวโน้มเริ่มลดลงแล้ว  ซึ่งได้วางแผนบริหารจัดการน้ำในเขื่อนขุนด่านปราการชล ให้อยู่ในเกณฑ์ควบคุมที่เหมาะสม ตามสถานการณ์ที่เกิดขึ้นจริงในแต่ละช่วงเวลาพร้อมทั้งติดตามสถานการณ์น้ำอย่างใกล้ชิด